กรุงไทยหนี้เสียปูดสำรอง'เอิร์ธ-เอคิว'
กรุงไทยรับเอิร์ธและ เอคิวทำหนี้เสียพุ่ง ตั้งสำรอง 100% ส่งผลกระทบไตรมาส 2 นี้ แต่ยังยืนเป้าสินเชื่อปีนี้โต 4%
13 ก.ค. 2560

กรุงไทยรับเอิร์ธและ เอคิวทำหนี้เสียพุ่ง ตั้งสำรอง 100% ส่งผลกระทบไตรมาส 2 นี้ แต่ยังยืนเป้าสินเชื่อปีนี้โต 4%นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า ขณะนี้สินเชื่อที่ธนาคารปล่อยกู้ให้กับบริษัท เอ็นเนอร์ยี่ เอิร์ธ หรือเอิร์ธ วงเงิน 1.2 หมื่นล้านบาท ถูกจัดชั้นเป็นหนี้ที่ไม่ก่อให้เกิดรายได้ (เอ็นพีแอล) แล้ว เพราะมีการผิดนัดชำระหนี้กับธนาคาร ทำให้ในไตรมาส 2 นี้ ธนาคารต้องตั้งสำรอง 100% เนื่องจากหลักประกันไม่มีค่า และคงส่งผลกระทบต่อผลการดำเนินงานในไตรมาส 2 นี้ทันที ซึ่งผลจากกรณีนี้ธนาคารก็ต้องระมัด ระวังในการปล่อยสินเชื่อมากขึ้นสำหรับกรณีบริษัท เอคิว เอสเตท ที่มีมูลหนี้กับธนาคาร 8,000 ล้านบาท แต่หากรวมดอกเบี้ยที่ศาลสั่งจะอยู่ที่ประมาณ 1 หมื่นล้านบาท ปัจจุบันบริษัทอยู่ระหว่างเพิ่มทุนเพื่อมาชำระหนี้แก่ธนาคาร แต่ธนาคารก็ได้ตั้งสำรองหนี้ครบ 100% แล้วเช่นเดียวกัน และอยู่ระหว่างติดตามอย่างใกล้ชิด"แม้หนี้ส่วนนี้จะทำให้เอ็นพีแอลเราเพิ่มขึ้น แต่ก็จะควบคุมให้เอ็นพีแอลปีนี้เพิ่มไม่เกิน 4.8% และช่วงครึ่งปีหลังนี้ คงต้องมีการทบทวนเป้าหมายการขยายสินเชื่อตลอดทั้งปีนี้ใหม่ จากที่เคยตั้งเป้าหมาย ไว้ที่ 4-6% ซึ่งสถานการณ์ขณะนี้มองว่าเป้าหมาย 6% คงไม่ได้แล้ว แต่ 4% ยังถือว่ายังต้องพยายามอยู่" นายผยง กล่าว